Καθορίζει τη στρατηγική η οποία συμπληρώνει την υφιστάμενη νομοθεσία για να διασφαλιστεί ότι η ΕΕ εξακολουθεί να διαθέτει πρωτοπόρο τομέα τεχνολογίας και καινοτομίας που μπορεί να αντιμετωπίζει τις ενεργειακές προκλήσεις έως το 2020 και μετέπειτα. Επιδιώκει να προσελκύσει στην αγορά αειφόρες ενεργειακές τεχνολογίες χαμηλού κόστους, υψηλών επιδόσεων και χαμηλών εκπομπώνάνθρακα, επιτυγχάνοντας με αυτόν τον τρόπο τους στόχους της στρατηγικής "Ευρώπη 2020" για έξυπνη, βιώσιμη και χωρίς αποκλεισμούς ανάπτυξη. Αυτή η ανακοίνωση περιλαμβάνει τις εξής αρχές: θεώρηση του συνολικού ενεργειακού συστήματος κατά τον καθορισμό των προτεραιοτήτων (δηλαδή πώς μια μεμονωμένη τεχνολογία επιδρά σε ολόκληρο το ενεργειακό σύστημα)· ενίσχυση της σύνδεσης της καινοτομίας με την ενεργειακή πολιτική· συγκέντρωση πόρων για έρευνα και καινοτομία· και επικέντρωση στις τεχνολογίες για την περίοδο μετά το 2020. Η Ευρωπαϊκή Επιτροπή, μαζί με τα ενδιαφερόμενα μέρη για το Στρατηγικό Σχέδιο Ενεργειακών Τεχνολογιών (ΣΕΤ)* της ΕΕ, επιδιώκει να διασφαλίσει την εκπόνηση (υπό την καθοδήγηση της διευθύνουσας ομάδας του σχεδίου ΣΕΤ) ενός ολοκληρωμένου χάρτη πορείας ο οποίος: 1. θα ενοποιεί τους χάρτες πορείας του σχεδίου ΣΕΤ για την τεχνολογία, 2. θα καλύπτει ολόκληρη την αλυσίδα έρευνας και καινοτομίας (από τη βασική έρευνα μέχρι την εξάπλωση στην αγορά), και 3. θα καθορίζει σαφώς τον ρόλο και τα καθήκοντα των διαφόρων ενδιαφερομένων, όπως του Ευρωπαϊκού Συνασπισμού Ενεργειακής Έρευνας (ΕΣΕΕ) και του Ευρωπαϊκού Ινστιτούτου Καινοτομίας και Τεχνολογίας (EIT). Επιπλέον, για τη στήριξη του ολοκληρωμένου χάρτη πορείας πρέπει να οριστεί ένα σχέδιο δράσης τόσο για κοινές όσο και για μεμονωμένες επενδύσεις. Η Επιτροπή και οι χώρες της ΕΕ πρέπει να ενισχύσουν το σύστημα υποβολής εκθέσεων και παρακολούθησης του ολοκληρωμένου χάρτη πορείας και του σχεδίου δράσης, με βάση το σύστημα πληροφοριών του Στρατηγικού Σχεδίου Ενεργειακών Τεχνολογιών (SETIS). Η Επιτροπή πρέπει να δημιουργήσει συντονιστική δομή (υπό την αιγίδα της διευθύνουσας ομάδας του σχεδίου ΣΕΤ) με στόχο την προώθηση των επενδύσεων στην έρευνα και την καινοτομία για την ενεργειακή απόδοση. Η Επιτροπή καλεί το Ευρωπαϊκό Κοινοβούλιο και το Συμβούλιο: να επιβεβαιώσουν την υποστήριξή τους για το σχέδιο ΣΕΤ, να εγκρίνουν τις βασικές αρχές και τις εξελίξεις που απαιτούνται για την ύπαρξη ενεργειακής τεχνολογίας και καινοτομίας σε ολόκληρη την ΕΕ, και να στηρίξουν την εναρμόνιση των ενωσιακών, εθνικών και ιδιωτικών πόρων ώστε να συμβάλουν σε αυτήν τη στρατηγική.